שגיא גידלי

שמאל|ממוזער|250px
**שגיא גידלי** (נולד ב-1986) הוא יזם טכנולוגיה ואיש היי-טק ישראלי, הפועל גם בתחום של מחקר מחלות נדירות. גידלי הוא מייסד-שותף של חברת אבטחת המידע "פרימטר 81", שנמכר ל"צ'ק פוינט" בשנת 2023 ב-490 מיליון דולר, וממקימי יוזמת המחקר Rafa’s Moonshot לקידום פיתוח טיפולים לתסמונת STXBP1.

## ביוגרפיה
גידלי נולד בראשון לציון. בצה"ל שירת במודיעין חזותי ביחידה 9900. בוגר תואר ראשון במדעי המחשב וכלכלה באוניברסיטת תל אביב, שם הכיר את עמית ברקת, שותפו לעתיד. בתום לימודיו עבד באימפרבה ובסימנס. באחד הפרויקטים בלימודים זכו גידלי וברקת בתחרות של מיקרוסופט, משם הגיעו לקמפוס גוגל , בו הגו את הרעיון ל-SaferVPN , החברה הראשונה שלהם, אותה הקימו ב-2013. היא פיתחה שירותי VPN לפרטיים וחברות, פעלה בלמעלה מ-65 מדינות ושיתפה פעולה עם ארגון Movements.org  בסיוע לפעילי זכויות אדם לגלוש באינטרנט ולחמוק מצנזורה וממעקב ברוסיה ובטורקיה. היא גייסה 2 מיליון דולר וב-2019 נמכרה לתאגיד הטכנולוגיה האמריקאי J2 Global .

ב-2018 גידלי הקים עם עמית ברקת את "פרימטר 81", המספקת אבטחת מידע לארגונים, וכיהן כמנהל הצמיחה הראשי (Chief Growth Officer, CGO) שלה. ביוני 2022 החברה נהפכה לחד-קרן, אחרי שהשלימה גיוס הון של 165 מיליון דולר לפי שווי של מיליארד דולר, העסיקה למעלה מ-250 עובדים בשלושה משרדים - תל אביב, ניו יורק ולוס אנג'לס - והכניסה עשרות מיליוני דולרים בשנה. באוגוסט 2023 החברה נרכשה על ידי חברת צ'ק פוינט תמורת 490 מיליון דולר. מספטמבר 2023 ועד ספטמבר 2025 גידלי שימש כמנהל חוויית המשתמש והחדשנות במוצר SSE - Secure Service Edge.

גידלי כתב במגזינים פורבס, פסט קומפני , Entrepreneur , The Next Web ,  The Enterprise Project, AllBusiness.com .

## חיים אישיים
גידלי נשוי לד"ר אלה גורדון, רופאה נוירולוגית במרכז רפואי מאיר ובעלת קליניקה לרפואה אסתטית , להם שני ילדים והם גרים בתל אביב.

## Rafa’s Moonshot
לאחר שהתגלה כי בנם רפאל חולה בתסמונת STXBP1, תסמונת נוירו-התפתחותית נדירה הנגרמת ממוטציות בגן STXBP1, הקדישו עצמם גידלי וגורדון לקידום מחקר למציאת טיפולים למחלה. לשם כך הקימו את היוזמה Rafa’s Moonshot, הפועלת תחת החברה לתועלת הציבור מריט ספרד פאונדיישן. בוועדה המדעית המייעצת של היוזמה חברה פרופ' אילנה גוזס, נשיאת האגודה האירופית לכימיה של המוח . פעילות היוזמה ממומנת בין היתר מתרומות פרטיות, והארגון גייס כמיליון דולר לצורך קידום מחקר בתחום.

היוזמה פועלת לקידום מחקר בסיסי ויישומי בתסמונת STXBP1 באמצעות פיתוח מודלים ניסויים של המחלה, בחינת הסבת תרופות קיימות (Drug repurposing ) לטיפול במחלה זו, וכן פיתוח גישות טיפוליות חדשות, בהן תרפיות מבוססות RNA . במסגרת המחקר נעשה שימוש במודלים חישוביים לזיהוי תרופות קיימות שעשויות להשפיע על מנגנונים ביולוגיים הקשורים למחלה. באמצעות המודלים והכלים החישוביים הגיעו לתוסף הקיים β-NMN (ניקוטינאמיד מונונוקלאוטיד , מולקולה המשתתפת במסלול המטבולי של הקואנזים NAD⁺), והוא נבדק במסגרת היוזמה במודל של המחלה בתולעת. התוסף ניתן לבנו של גידלי והביא לשיפור משמעותי במצבו. בכך, למעשה נמצא טיפול ראשוני עבור בנו של גידלי תוך שישה חודשים מאז אבחונו ותחילת המחקר.

אחת הבעיות המרכזיות בחקר מחלות נדירות היא המחסור במודלים ניסויים מתאימים. במסגרת פעילות היוזמה פותחו מספר מודלים למחלה, בהם מודלים בבעלי-חיים - בתולעת ובחולדה, וכן מודלים תאיים המבוססים על תאי גזע פלוריפוטנטיים מושרים (iPSC ), כלומר שהופקו מתאים רגילים של החולה. מתאי הגזע פותחו אורגנואידים מוחיים ("מוחונים") – מבנים תלת-ממדיים של תאי עצב הגדלים במעבדה ומדמים היבטים של התפתחות המוח האנושי.

במחקר שנערך במעבדתו של ד"ר עומר רווח ב הושתלו אורגנואידים כאלה במוח של חולדות מודל, במטרה ליצור מערכת ניסויית המדמה בצורה טובה יותר את הסביבה הביולוגית של תאי מוח אנושיים. זוהי הפעם הראשונה שנעשה שימוש בטכנולוגיה זו בישראל. מודלים כימריים מסוג זה מאפשרים לחקור את השפעת המוטציה ב-STXBP1 על התפתחות ותפקוד תאי עצב, וכן להעריך השפעת טיפולים ניסיוניים.

בנוסף לפיתוח מודלים של המחלה, היוזמה עוסקת גם בפיתוח סמנים ביולוגיים וכלים כמותיים להערכת התקדמות המחלה, במטרה לשפר את מדידת השפעתם של טיפולים ניסיוניים ולסייע בהאצת ניסויים קליניים בתחום. בנוסף, היוזמה מסייעת למשפחות נוספות להתחיל ולהניע מחקר בתסמונות נדירות אחרות.

מאז ספטמבר 2025 מקדיש עצמו גידלי לפיתוח תרופות ומיזמים רפואיים בתחום המחלות הנדירות. במסגרת Rafa’s Moonshot הוא עוסק בין היתר בפיתוח שיטות להערכת השפעת טיפולים בניסויים קליניים ובקידום שיתופי פעולה מחקריים עם מוסדות אקדמיים ומרכזים רפואיים.

## קישורים חיצוניים

*יוזמת Rafa's moonshot אותה הקים גידלי
* 
*שגיא גידלי - הרבה פנים למדע - הסיפור התעשייתי והאישי שלי, הרצאה באוניברסיטת בר-אילן (20:59)
*
*משה פרידמן, חדי קרן - ריאיון עם שגיא גידלי, קמא-טק, (1:02 דקות)
*הייפרגרוות' - הדרך מ-0 ל-300 כוכבים (ריאיון), כלכליסט, הייטק בפקקים (50:29 דקות)
*גידלי מרצה בכנס מדעי של עמותת STXBP1 האמריקאית (החל מדקה 1:40:42)
*Cultivating hope for STXBP1 epilepsy patients, ריאיוון של גידלי וליאור דור, בבלוג של חברת InVivo Biosystems, חברת מחקר שעובדת על בניית מודלי מחלה של הגן STXBP1
*רפאל לירח | שגיא גידלי | פרק 143, בפודקאסט של אור דניאל (38:55 דקות)
*המסע של אלה ושגיא למציאת התרופה שתציל את בנם, בפודקאסט Participatient
*ראיון עם שגיא גידלי, פרק 25 בפודקאסט Science + Love = Cure

## הערות שוליים

קטגוריה:יזמים ישראלים
קטגוריה:יזמי היי-טק ישראלים
קטגוריה:תל אביב-יפו: אישים
קטגוריה:חיילי אגף המודיעין
קטגוריה:בוגרי אוניברסיטת תל אביב
קטגוריה:מייסדי חברות טכנולוגיה ישראלים
קטגוריה:מייסדי עמותות ישראלים
קטגוריה:ישראלים שנולדו ב-1986